CBS

Historia

Yhtiö perustettiin vuonna 1927 (nimellä United Independent Broadcasters, Inc, joka aloitti radiolähetykset 18. syyskuuta 1927 nimellä Columbia Phonograph Broadcasting Company) ja television osalta vuonna 1939. Tammikuussa 1929 William S. Paley hankki taloudellisesti tappiollisen yhtiön osake-enemmistön ja antoi sille uudeksi nimeksi Columbia Broadcasting System. Vuonna 1974 yhtiön nimi muutettiin muotoon CBS Inc. Vuonna 1995 Westinghouse Electric Corporation osti CBS Inc.:n, ja uudeksi nimeksi annettiin CBS Corporation.

Toimialat

CBS Corporation on jakautunut neljään toimintasektoriin: viihde (ajanviete), kaapeliverkot, julkaisutoiminta ja paikallisverkot. CBS Corporationin yhteysyrityksiä ovat esimerkiksi CW (Warner Bros. Entertainment -yhtiön kanssa) ja Pop (Lionsgaten kanssa). Aiemmin yhtiö on ollut myös aikakauslehtikustantaja (Woman's Day), äänilevyalalla (Columbia Records) ja urheiluseuran omistaja (New York Yankees, vuosina 1964–1973).
Viihde (Entertainment) sisältää CBS TV -verkon, CBS TV -studiot, CBS Studios Internationalin ja CBS TV -jakelun, interaktiivisen CBS:n, CBS-elokuvat, ja yhtiön digitaaliset striimauspalvelut, CBS All Accessin ja CBSN:n.
Kaapeliverkkoihin (Cable Networks) sisältyy Showtime Networks, joka operoi tilauspohjaisia ohjelmapalveluja (Showtime, The Movie Channel ja Flix) sekä esimerkiksi vuorokauden ympäri toimitetut CBS Sports Networksin kaapelilähetykset ja Smithsonian Networksin kulttuuri-, tiede- ja opetusohjelmat.
Julkaisutoiminta (Publishing) käsittää muun muassa Simon & Schuster -kustannusyhtiön, joka julkaisee ja jakelee esimerkiksi Simon & Schuster-, Pocket Books-, Scribner- ja Gallery Books -tuotenimillä julkaistuja kirjoja (painettunina teoksina, äänikirjoina tai e-kirjoina) niin aikuisille kuin lapsillekin.
Paikallismedia (Local Media) käsittää CBS:n tv-asemat, johon verkostoon kuuluu 30 omaa tv-lähetysasemaa, CBS Local Digital Media. Local media päivittää yhtiön verkkosivujen sisältöjä alueellisesti, johon kuuluu yhtiön tv-kanavien ja radioasemien ohjelmatarjonta. Yhtiön CBS Radiolla on yli 115 omaa radioasemaa.

TV-toiminnoista

CBS:n tv-lähetykset keräsivät kaudella 2016–2017 yli 127 miljoonaa katselijaa viikoittain. Yhtiön suosituimpaan tarjontaan kuuluivat muun muassa Rillit huurussa (Yhdysvaltain katsotuin käsikirjoitettu komediasarja), NCIS Rikostutkijat (katsotuin draamasarja), 60 Minutes (katsotuin uutismakasiini), The Late Night Show with Stephen Colbert (katsotuin myöhäisillan show) ja Tunteita ja tuoksuja (katsotuin draamasarja päivällä). Ohjelmatarjonta näkyy Yhdysvaltojen rajan läheisiltä lähetysasemilta myös Meksikon pohjoisosissa ja Kanadan eteläosissa, minkä lisäksi Kanadassa ohjelmaa jaetaan kaapeli- ja satelliittilähetysten välityksellä. Brittiläinen AMC Networks International kokoaa tarjontaa yhteistyösä CBS Studios Internationalin kanssa ja lähettää muutamaa CBS:n kanavaa esimerkiksi Britanniassa ja Puolassa ja Lähi-Idän alueella.
Monet CBS:n tv-kanavilla Yhdysvalloissa suositusta sarjoista ovat menestyneet myös Suomessa. Näistä mainittakoon muun muassa NCIS Rikostutkijat, CSI, CSI Miami, CSI New York, Amazing Race, Selviytyjät, Kauniit ja rohkeat, Ilman johtolankaa, Todistettavasti syyllinen, Good Wife ja Mentalist.